ན་ནི་ཏལ་གྱི་བོད་མི་དེ་དག་ཁུལ་དེར་ཐོག་མར་ཇི་ལྟར་སླེབས་མིན་ཁོང་ལ་བཤད་རྒྱུ་མི་འདུག་ཀྱང་།འབྲུག་རྒྱལ་པོའི་ཟུར་མོ་ཨ་ཤེ་གཡང་སྐྱིད་ཀྱིས་དེ་ཁུལ་ནས་ཉོས་པའི་ཁང་ཁུངས་བོད་མིར་ཁང་གླ་དམའ་པོར་གཡར་པ་ལྟར།བོད་རིགས་ཁྱིམ་ཚང་སུམ་ཅུ་སྐོར་ཞིག་དེ་ཁུལ་ཚོང་ལས་གཉེར་ནས་བསྡད་ཡོད་འདུགཁུལ་དེར་ཡུལ་ལྗོངས་མཛེས་ཤིང་གནམ་གཤིས་ལེགས་པས།ཡུལ་སྐོར་སྤྲོ་འཆམ་པ་དབྱར་དགུན་གཉིས་ཀར་ཡོང་གི་ཡོད་སྟབས་ཚོང་ཧ་ཅང་གིས་རྒྱུག་པོ་ཡོད་པ་མ་ཟད།ས་གནས་གཞུང་གིས་བོད་མི་ཚོར་ཚོང་ཁང་རེ་ཡང་རང་རང་གི་མིང་ཐོག་རིན་གོང་དམའ་པོར་གནང་ཡོད་ཟེར།འོན་ཀྱང་ཕ་མ་མང་ཆེ་བས་བུ་ཕྲུག་དབྱིན་ཇིའི་སློབ་གྲྭར་བཏང་སྟེ།ད་ཆ་ན་ནི་ཏལ་གྱི་བོད་སློབ་དེ་ཡོད་མ་རེད་ཟེར།ངས་ཕ་མས་བུ་ཕྲུག་དབྱིན་ཇིའི་སློབ་གྲྭར་གཏོང་དོན་ག་རེ་རེད་ཅེས་འདྲི་སྐབས།བོད་པའི་སློབ་གྲྭར་བཏང་ན།ཕྲུ་གུ་མང་ཆེ་བ་བོད་ཡིག་དང་དབྱིན་ཡིག་གཉིས་ཀ་རང་སྐྱ་མི་འཕེར་བ་ཆགས་འགྲོ་བས།དེ་ལས་དབྱིན་ཇིའི་སློབ་གྲྭར་བཏང་ན།ཉུང་མཐར་ཡང་དབྱིན་སྐད་རང་སྐྱ་འཕེར་བ་ཆགས་ཐུབ་ཀྱི་འདུག་ཟེར་བ་མ་ཟད།རྒྱུ་མཚན་གཞན་དག་ནི་ཕ་མའི་དཔལ་འབྱོར་ཡར་རྒྱས་སོང་དུས།ཕྲུ་གུ་སློབ་གྲྭ་ལེགས་གྲས་ནང་གཏོང་རྒྱུར་འགྲན་རྩོད་ལྟ་བུ་ཡང་ཡོད་རེད་ཟེར།བུ་མོ་ན་གཞོན་དེའི་བོད་ཡིག་འབྲི་ཀློག་གི་གནས་ཚད་ཅི་འདྲ་ཡོད་མི་ཤེས་ཀྱང་།བོད་སྐད་གཙང་ཞིང་རང་གི་བསམ་ཚུལ་ཧ་ཅང་གསལ་པོར་བརྗོད་ཐུབ་ཀྱི་འདུག་པས།ངས་དེ་ལ་བསྔགས་བརྗོད་བྱས།རྗེས་སུ་ཤེས་རྟོགས་བྱུང་བ་ལྟར་ན།ཁོང་ནང་ཆོས་ལ་དོ་སྣང་ཆེ་བས།༸གོང་ས་མཆོག་གིས་སློབ་ཕྲུག་ཚོར་ནང་ཆོས་ངོ་སྤྲོད་གནང་སྐབས་སོགས་སུ་གསུང་ཆོས་སུ་དོ་སྣང་ཆེན་པོས་བཅར་མྱོང་ཡོད་འདུག